અમદાવાદ:ગઇ કાલે રવિવારે બેન્ક બંધ રહ્યા બાદ આજે બેન્ક ખૂલતાં લોકો વહેલી સવારથી જ નોટ બદલાવવા બેન્કની બહાર લાઇનમાં લાગી ગયા હતા. રૂ.ર૦૦૦ સુધીની મર્યાદામાં જ રૂપિયા ઉપાડી શકાતા હોવા છતાં લાઇન જોવા મળતી હતી. બીજી તરફ આરબીઆઇ દ્વારા બેન્કને જે નવી નોટ અપાઇ છે તે માત્ર ૬૦ ટકા જેટલી જ આવી હોવાથી બપોર બાદ બેન્કમાં કેશ ખૂટે તેવી સંભાવના જણાઇ રહી છે. ગઇ કાલે રવિવાર હોવાથી બેન્ક બંધ હોઇ લોકોએ પૈસા ઉપાડવા માટે ATMનો સહારો લીધો હતો. પરંતુ મોટાં ભાગનાં ATM ખાલી જોવા મળ્યાં હતાં. અમુક બેન્કે તો ATM જ બંધ કરી દીધાં હતાં. જે ATMમાં પૈસા હતા તેની બહાર લાઇનો લાગી હતી. થોડા સમયમાં જ ATMમાંથી પૈસા ખૂટી ગયા હતા.